(ສພຊ) ວັນທີ 30 ທັນວາ 2021 ກອງປະຊຸມສະໄໝສາມັນເທື່ອທີ 2 ຂອງສະພາປະຊາຊົນແຂວງ (ສພຂ) ຈໍາປາສັກ ຊຸດທີ II ໄດ້ອັດລົງດ້ວຍຜົນສໍາເລັດຢ່າງຈົບງາມພາຍຫຼັງດຳເນີນມາເປັນເວລາ 2 ວັນເຕັມ (ວັນທີ 29-30 ທັນວາ 2021) ຢູ່ສະໂມສອນແຂວງ ໂດຍການເປັນປະທານຂອງທ່ານ ສາຍທອງ ໄຊຍະວົງ ປະທານ ສພຂ ຈຳປາສັກ; ເຂົ້າຮ່ວມມີທ່ານ ສົມມາດ ພົນເສນາ ຮອງປະທານສະພາແຫ່ງຊາດ ທັງເປັນສະມາຊິກສະພາແຫ່ງຊາດ ປະຈໍາເຂດເລືອກຕັ້ງ, ທ່ານ ປອ. ວິໄລວົງ ບຸດດາຄໍາ ເຈົ້າແຂວງໆຈໍາປາສັກ, ບັນດາທ່ານຮອງປະທານ ສພຂ, ສະມາຊິກສະພາແຫ່ງຊາດ (ສສຊ) ປະຈໍາເຂດເລືອກຕັ້ງ, ສະມາຊິກສະພາປະຊົນແຂວງ (ສສຂ) 9 ເມືອງ ແລະ 1 ນະຄອນ ແລະ ພາກສ່ວນກ່ຽວຂ້ອງ.
ກອງປະຊຸມ, ໄດ້ຮັບຟັງການລາຍງານກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ແລະ ການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີ 2021 ແລະ ແຜນການ ປະຈໍາປີ 2022; ບົດລາຍງານຂອງອົງການກວດກາລັດ ປະຈໍາປີ 2021 ແລະ ທິດທາງແຜນການ ປະຈໍາປີ 2022, ຜົນການກວດກາຕາມຜົນການກວດສອບ ປີ 2019; ບົດລາຍງານຂອງອົງການກວດສອບ ປະຈໍາພາກໃຕ້ ປະຈໍາປີ 2021 ແລະ ແຜນການ ປະຈໍາປີ 2022; ຜົນການກວດສອບບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານຂອງປີ 2020; ການລາຍງານຂອງສານປະຊາຊົນພາກໃຕ້, ບົດລາຍງານຂອງອົງການໄອຍະການປະຊາຊົນພາກໃຕ້, ບົດລາຍງານຂອງສານປະຊາຊົນແຂວງຈໍາປາສັກ ແລະ ບົດລາຍງານຂອງອົງການໄອຍະການປະຊາຊົນແຂວງ ກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກງານ ປະຈໍາປີ 2021 ແລະ ທິດທາງແຜນການ ປະຈໍາປີ 2022 ແລະ ຮັບຟັງລາຍງານຂອງ ສພຂ ກ່ຽວກັບການຈັດຕັ້ງປະຕິບັດແຜນການເຄື່ອນໄຫວວຽກງານ ປະຈໍາປີ 2021 ແລະ ແຜນການ ປະຈໍາປີ 2022.
ກອງປະຊຸມຄັ້ງນີ້, ຍັງໄດ້ຜ່ານຮ່າງມະຕິຂອງ ສພຂ ລວມມີ 9 ສະບັບຄື: ມະຕິກອງປະຊຸມ ສພຂ ວ່າດ້ວຍການຮັບຮອງເອົາບົດລາຍງານຂອງອົງການປົກຄອງແຂວງ ກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ປະຈໍາປີ 2021 ແລະ ແຜນງົບປະມານແຫ່ງລັດ ປະຈໍາປີ 2022 ຂອງແຂວງ; ມະຕິກອງປະຊຸມ ສພຂ ວ່າດ້ວຍການຮັບຮອງເອົາບົດລາຍງານການເຄື່ອນໄຫວຈັດຕັ້ງປະຕິບັດວຽກງານ ປະຈໍາປີ 2021 ແລະ ແຜນການ ປະຈໍາປີ 2022 ຂອງສານປະຊາຊົນພາກໃຕ້, ອົງການໄອຍະການປະຊາຊົນພາກໃຕ້, ສານປະຊາຊົນແຂວງຈໍາປາສັກ ແລະ ຂອງອົງການໄອຍະການປະຊາຊົນແຂວງຈໍາປາສັກ; ມະຕິກອງປະຊຸມ ສພຂ ວ່າດ້ວຍການຮັບຮອງເອົາການຈັດຕັ້ງປະຕິບັດວຽກງານ ປະຈໍາປີ 2021 ແລະ ແຜນການ ປະຈໍາປີ 2022, ຜົນການກວດກາຕາມຜົນການກວດສອບປີ 2019ຂອງອົງການກວດກາລັດແຂວງ; ມະຕິກອງ ສພຂ ວ່າດ້ວຍການຮັບຮອງເອົາບົດລາຍງານການຈັດຕັ້ງປະຕິບັດວຽກງານ ປະຈໍາປີ 2021 ແລະ ແຜນການ ປະຈໍາປີ 2022, ຜົນການກວດສອບບົດສະຫຼຸບຂາດຕົວ ຂອງອົງການກວດສອບ ປະຈໍາພາກໃຕ້; ມະຕິກອງປະຊຸມ ສພຂ ວ່າດ້ວຍການຮັບຮອງເອົາບົດລາຍງານການເຄື່ອນໄຫວ ປະຈໍາປີ 2021 ແລະ ແຜນການ ປີ 2022 ຂອງ ສພຂ; ຈາກນັ້ນ, ສສຂ ໄດ້ພິຈາລະນາ ແລະ ລົງຄະແນນສຽງ ຮັບຮອງເອົາມະຕິຂອງ ສພຈ9 ສະບັບ.